Korrupsie word ondersoek | Netwerk24
Korrupsie word ondersoek
’n Ondersoek na wanadministrasie en korrupsie binne die Bergrivier-munisi­paliteit is onlangs van stapel gestuur.
In ’n skrywe wat deur die uitvoerende burgemeester, Ray van Rooy, aan Swartland Gazette gestuur is, sê hy die volgende:
“Daar is die afgelope twee maande onreëlmatige banktransaksies wat kan dui op korrupsie in die Bergrivier-munisipaliteit en stappe is onmiddellik geneem om dit na te spoor en stop te sit.
“Sedertdien is daar ook in ons finansiële afdeling bepaalde wanadministrasie ontdek en stappe is onverwyld geneem om dit intern en onafhanklik te ondersoek. Personeel wat na bewering daarby betrokke is, is reeds geskors en wetlike stappe word tans geneem om kriminele ondersoek in te stel.
“Ek verseker ons publiek daarvan dat die raad van Bergrivier absoluut daartoe verbind is om die munisipaliteit doeltreffend te administreer en te voldoen aan alle wetlike en ouditerings­vereistes om skoon administrasie te verseker.
“Verdere inligting sal na afloop van die ondersoeke wat tans gedoen word asook die uitkoms en afhandeling daarvan aan u kommunikeer word,” sluit hy die skrywe af.